OB kry soveelste opstopperPres. Cyril Ramaphosa. (Foto: GCIS) Die hooggeregshof in Pretoria het beslis dat pres. Cyril Ramaphosa voldoen het aan die Openbare Beskermer (OB) se opdrag dat remediërende stappe teen die minister van openbare ondernemings, Pravin Gordhan, gedoen word, deur tugstappe hangende die hersieningsaansoek uit te stel. Regter Lettie Molopa-Sethosa het Donderdag bevind die OB het nie ŉ spertyd vir die president gestel om teen Gordhan op te tree nie. Vandag se beslissing is adv. Busisiwe Mkhwebane, OB, se soveelste nederlaag in die hof en sy is in dié geval wéér met ŉ kostebevel gelooi. Die uitspraak laat Ramaphosa toe om te wag vir die uitslag van Gordhan se hersieningsaansoek oor die OB se verslag, voordat hy op gepaste optrede besluit. Molopa-Sethosa het gesê dit is “onverstaanbaar” dat Mkhwebane nie toestemming wou gee vir Ramaphosa se versoek om die tugstappe teen Gordhan uit te stel nie, omdat soortgelyke sake onlangs aangehoor is en die bevele toegestaan is. “Die president is nie gekant teen die tugstappe teen Gordhan nie, maar wil wag daarmee hangende die uitslag van die hersiening, wat ŉ rasionele besluit is,” het Molopa-Sethosa bevind. Die OB het haar verslag oor Gordhan se hantering van die voormalige adjunkhoof van die Suid-Afrikaanse Inkomstediens (SAID), Ivan Pillay, se vervroegde aftrede, in Mei vanjaar bekendgestel. Sy het bevind Gordhan het onwettig opgetree toe hy die aftreepakket in 2010 goedgekeur het. Gordhan was destyds die minister van finansies. Nadat die pakket goedgekeur is, is Pillay op ŉ kontrakbasis in dieselfde posisie aangestel. As deel van die remediërende opdrag het Mkhwebane beslis dat Ramaphosa teen Gordhan moet optree omdat hy die Grondwet geskend het. Gordhan en Ramaphosa het al twee die verslag laat hersien. Die regter het ook beveel dat die OB en die EFF – wat ook tot die hofgeding toegetree het – die koste van Ramaphosa se hofaansoek moet betaal.